Conferința „Perspective asupra Evului Mediu și modernității timpurii:  surse, metode, abordări” la Facultatea de Istorie a UB

În perioada 19-20 octombrie 2023, Facultatea de Istorie a Universității din București organizează conferința „Centenar D. Onciul. Perspective asupra Evului Mediu și modernității timpurii: surse, metode, abordări”.
Evenimentul se va desfășura la sediul Facultății de Istorie (Politehnica Business Tower, Bd. Iuliu Maniu, nr. 15) și va reuni cercetători din România și Republica Moldova.
Manifestarea marchează un secol de la moartea istoricului D. Onciul (1856-1923), care a avut o contribuție substanțială la înnoirea metodologică și instituțională a istoriografiei româneşti. De-a lungul activității sale, D. Onciul a fost profesor la Universitatea din București, director al Arhivelor Statului, președinte al Comisiei Monumentelor Istorice și președinte al Academiei Române.
În tradiția școlii critice întemeiate de acesta în istoriografia românească, conferința își propune să readucă în centrul dezbaterii sursele istorice, metodele de cercetare şi abordările recente din interiorul medievisticii și studiilor premoderne, care constituie componente esențiale ale inovației istoriografice.
Programul integral al evenimentului poate fi accesat aici. 
